Musk sê ‘nee’ vir plek op Twitter-raadElon Musk. (Foto: Odd Andersen/AFP) Elon Musk, die rykste man in die wêreld, het besluit om nie by Twitter se raad aan te sluit nie. Dit nadat hy meer as ŉ 9%‑aandeel in die sosialemediareus gekoop het en dus nou die grootste aandeelhouer van Twitter is. Parag Agrawal, hoof‑ uitvoerende beampte van Twitter, het Musk se besluit Maandag in ŉ twiet aangekondig en gesê hy dink dit is maar beter so. Kenners het aanvanklik bespiegel dat Musk se aankoop kan lei tot ŉ aktiewe belang en aggressiewe eienaarsrol in die platform en Twitter se aandeelprys het die hoogte ingeskiet. Twitter het Donderdag aangekondig dat hulle vir Musk ŉ voorwaardelike plek op die raad aangebied het. Hy sou amptelik die posisie inneem sodra hy dit aanvaar en sy agtergrond nagegaan is. “Ons het baie gesprekke met mekaar en met Musk gehad voordat ons hom ŉ plek op die raad aangebied het en was opgewonde oor wat Musk kon bied. Ons het ook duidelik begryp watter risiko’s dit inhou,” lui die plasing op Agrawal se Twitter-blad. Musk het egter Saterdag laat weet dat hy nie die aanbod aanvaar nie. Volgens Agrawal is hulle steeds oop vir voorstelle van hul aandeelhouers af. “Musk is die grootste aandeelhouer en ons sal dus oop wees vir enige voorstel van sy kant af.” Hy het benadruk dat die besluite wat geneem word en die manier waarop dit uitgevoer word, steeds in die raad se hande is en dat Twitter se doelwitte en prioriteite onveranderd bly. Elon has decided not to join our board. I sent a brief note to the company, sharing with you all here. pic.twitter.com/lfrXACavvk — Parag Agrawal (@paraga) April 11, 2022